Eie besigheid? Hier's 'n doenlys | Netwerk24
Eie besigheid? Hier's 'n doenlys
Droom jy daarvan om te bedank en jou eie onderneming soos 'n koffiewinkel of vulstasie te begin? Dis opwindend, maar riskant. Jeanette Marais gee 'n basiese doenlys vir entrepreneurs wat dié sprong oorweeg.
Maak seker jy verstaan hoe jou saak se bedryfskoste gestruktureer sal wees.
Entrepreneurskap word dikwels voorgehou as die antwoord op die werkloosheidsprobleem in Suid-Afrika en die ideale manier om finansiële en professionele doelwitte te bereik.
Tog is dit nie so maklik om 'n onderneming te begin as wat mense dink nie. Al is jy opgewonde oor die moontlikheid van 'n nuwe saak, moet jy gereed wees vir 'n moeilike begin. Ongelukkig toon statistieke dat 70% tot 80% van nuwe kleinsakeondernemings binne die eerste vyf jaar misluk.
As jy dit oorweeg om 'n eie onderneming te begin, is dit 'n goeie idee om die administrasie te doen terwyl jy nog 'n salaris verdien. Maak seker dat jy genoeg geld het om nie net jou uitgawes te dek nie, maar ook jou salaris of ander inkomste.
As jy 'n lening of aanvangskapitaal benodig om te begin, maak seker dat jy die rente kan bekostig. Versekeringsdekking is belangrik om in bedryf te bly – verseker die bates, die mense en jouself as die sleutelpersoon.
Momentum glo dat klein, middelslag- en mikro-ondernemings (KMMO's) ekonomiese groei en werksgeleenthede dryf en is daarop gefokus om entrepreneurs op hul pad na sukses te ondersteun.
Hier volg 'n paar dinge wat jy in gedagte moet hou voordat jy jou eie saak begin en raad oor hoe om algemene finansiële slaggate te vermy.
Eerstens, erken dat passie nie 'n plaasvervanger vir ondervinding is nie. Maak seker dat die onderneming wat jy wil begin in 'n rigting is waarin jy ondervinding het. Die alternatief is om vennote met ondervinding te kies.
Kontantvloei is koning; maak dus seker dat jy genoeg geld beskikbaar het om jou onderneming en persoonlike sake aan die gang te hou. Die algemene reël is om te probeer om die ekwivalent van 12 maande se salaris weg te sit voordat jy die sprong waag.
Om 'n suksesvolle saak te begin, vereis deeglike beplanning. Gaan sit saam met jou finansiële adviseur en beplan jou eerste jaar se finansies tot op die laaste rand voordat jy die onderneming begin. Dit sal jou help om die finansiële implikasies te verstaan wat dit vir jou en jou gesin sal inhou.
Maak seker jy verstaan hoe jou onderneming se bedryfskoste gestruktureer sal wees en bereken wat jou aanvangskoste sal wees. Dit sal jou en jou werknemers se salarisse insluit, asook die koste verbonde aan 'n kantoor, pakhuis of fabriek, die geld wat jy benodig vir voorraad, indien van toepassing, en wat jy aan infrastruktuur soos internet en telefoonlyne moet bestee.
Dit is ook belangrik om jou sakelewe spoedig in orde te kry. Dit beteken jy moet 'n rekening apart van jou persoonlike bankrekening open, die registrasieproses aan die gang kry en vir 'n belastingsertifikaat aansoek doen en ook seker maak dat jou sakeonderneming aan die basiese maatskappywetgewing in Suid-Afrika voldoen.
Aan al die belowende entrepreneurs daar buite: Dit raak nie makliker nie – maar jy raak beter daarmee.